স্বাধীন ভারতে যারা আজ ন্যূনতম নাগরিক সুবিধাটুকু থেকেও বঞ্চিত; ভূমি, শস্য এমনকি জলেও যাদের অধিকার নেই, মূলধারার মানুষ যাদের ‘অপর’ বলে প্রান্তে ঠেলে রেখেছে; মহাশ্বেতা দায়বোধ করেছেন তাদের প্রতি এবং তাদের বঞ্চনা-শোষণ ও প্রতিবাদ-সংগ্রামের মুখপাত্র হয়ে সাহিত্যে তাদের স্থান দিয়েছেন অপার মমতা ও গভীর আন্তরিকতায়। একুশ শতকের প্রান্তে এসে কৃষিপ্রধান, ধান্যবহুল অঞ্চলের যে-সমস্ত মানুষের জীবনে ‘ভাত’ স্বপ্নমাত্র, বেঁচে থাকা যাদের অভ্যাস – অধিকার নয়; জলটুকুও যারা রেশন করে খায় – সে-সমস্ত অবহেলিত, প্রান্তিক মানুষের জীবন বারবার উঠে এসেছে মহাশ্বেতার কথাসাহিত্যে। সাহিত্যিক হিসেবে প্রবল দায়বোধে তাড়িত হয়ে সমাজ ও সভ্যতাকে প্রশ্নবিদ্ধ করে তিনি সাহিত্যকে সমাজবদলের হাতিয়ার হিসেবে ব্যবহার করেছেন এবং নতুন নান্দনিকতায় তাঁর সৃষ্টিকে উপস্থাপিত করেছেন পাঠকের দরবারে।